Tiesas (trešā palāta) 2024. gada 29. februāra spriedums (Juzgado de lo Mercantil n.º 1 de Palma de Mallorca (Spānija) lūgums sniegt prejudiciālu nolēmumu) – Eventmedia Soluciones SL/Air Europa Líneas Aéreas SAU
(Lieta C-11/23 1, Eventmedia Soluciones)
(Lūgums sniegt prejudiciālu nolēmumu – Gaisa pārvadājumi – Regula (EK) Nr. 261/2004 – 5. panta 1. un 3. punkts – 7. panta 1. punkts – Kompensācija aviopasažieriem lidojuma atcelšanas gadījumā – Tiesību uz kompensāciju būtība un pamatojums – Pasažieru prasījumu pret gaisa pārvadātāju nodošana komercsabiedrībai – Līguma noteikums, kas šādu nodošanu aizliedz – 15. pants – Atkāpju nepieņemamība)
Tiesvedības valoda – spāņu
Iesniedzējtiesa
Juzgado de lo Mercantil n.º 1 de Palma de Mallorca
Pamatlietas puses
Prasītāja: Eventmedia Soluciones SL
Atbildētāja: Air Europa Líneas Aéreas SAU
Rezolutīvā daļa
Eiropas Parlamenta un Padomes Regulas (EK) Nr. 261/2004 (2004. gada 11. februāris), ar ko paredz kopīgus noteikumus par kompensāciju un atbalstu pasažieriem sakarā ar iekāpšanas atteikumu un lidojumu atcelšanu vai ilgu kavēšanos un ar ko atceļ Regulu (EEK) Nr. 295/91, 5. panta 1. punkta c) apakšpunkts kopsakarā ar 3. punktu, kā arī 7. panta 1. punktu
ir jāinterpretē tādējādi, ka
lidojuma atcelšanas gadījumā aviopasažieru tiesības saņemt šajās tiesību normās paredzēto kompensāciju no apkalpojošā gaisa pārvadātāja un pēdējā minētā atbilstošais pienākums to izmaksāt tieši izriet no šīs regulas.
Regulas Nr. 261/2004 15. pants
ir jāinterpretē tādējādi, ka
tam ir pretrunā tas, ka pārvadājuma līgumā tiek iekļauta klauzula, kas aviopasažierim aizliedz nodot tiesības vērsties pret apkalpojošo gaisa pārvadātāju saskaņā ar šīs regulas normām.
____________
1      OV C 155, 2.5.2023.